Hrossaræktarfélag Hrunamanna 03.05.2023

Skýrsla Stjórnar

Síðasti aðalfundur var haldin 05.05.2022. Starf félagsins var rólegt framan af ári, en þetta var fyrsta árið sem félagið heldur ekki út stóðhesti í Hruna svo ólíkt fyrri árum þá voru verkefnin engin yfir sumartímann. Stjórnarmenn voru þó alltaf með hugann við efnið og fylgdust spenntir með hrossum úr félaginu mæta til dóms um vorið. Þar voru margar virkilega góðar sýnigar sem sumar skiluðu farmiða á Landsmót hestamanna sem haldið var á Hellu. Alls mættu 10 hross úr félaginu til dóms árið 2022 og þar af fóru 5 í fyrstu verðlaun.
Eftir áramót fóru stjórnarmenn aðeins að iða í skinninu eftir viðburðum og byrjaði félagsstarfið á því að farið var í vel heppnaða skemmti- og vísindaferð laugardaginn 18. Febrúar. Í ferðina mættu um 25 manns og kíktum við í heimsókn á tvö glæsileg hrossaræktarbú á suðurlandi, Fákshóla og Sumarliðabæ. Milli heimsókna var stoppað í súpu á Stracta og dagurinn endaði síðan á Hótel Flúðum þar sem boðið var uppá hamborgara.
Árleg folaldasýning var síðan haldin sunnudaginn 12. mars, með met þáttöku þar sem 43 folöld voru skráð til leiks í þremur flokkum. Eftir sýninguna var kaffihlaðborð í boði félagsins og gaman að nær allir þáttakendur gáfu sér tíma til að setjast niður og spjalla um daginn og veginn. Þetta var skemmtilegur dagur þar sem alltaf er gaman að sjá folöldin sýna sig, spá aðeins í framtíðina og sjá afkvæmi hinna ýmsu stóðhesta.
Aðrir viðburðir voru ekki haldnir á vegum félagsins en félagsmenn voru hinsvegar duglegir að mæta á aðra viðburði sem haldnir voru á suðurlandi og þótti okkur virkilega gaman að sjá hross úr Hrunamannahreppi mæta á allar stæðstu reiðhallasýningar Suðurlands: Stórsýningu sunnlennskra hestamanna á Hellu, Stóðhestaveislu og Ræktun 2023.

Við þökkum kærlega fyrir okkur þetta síðasta ár og hlakkar til að halda áfram að fylgjast með hrossarækt í Hrunamannahreppi eflast og dafna næstu árin.